ત્યાંની પરિસ્થિતિ જે હતી તે, પરંતુ ઓક્ટોબર અને નવેમ્બરમાં શિન્ડલરની સ્ત્રીઓએ કેટલીયે સામુહિક આરોગ્ય પરીક્ષાઓમાંથી પસાર થવાનું આવ્યું હતું. કેટલીક સ્ત્રીઓને તો શરૂઆતના દિવસોમાં જ અલગ તારવીને ગંભીર બીમારી ધરાવતી સ્ત્રીઓ માટેની અલગ ઝૂંપડીમાં મોકલી આપવામાં આવી હતી. ઓસ્વિટ્ઝના ડૉક્ટરો જોસેફ મેન્ગલ, ફ્રિટ્ઝ ક્લેઇન, કોઇંગ અને થિલો માત્ર બર્કેન્યુમાં જ નહીં, પરંતુ આખાએ કેમ્પમાં ફરી વળ્યા હતા! હાજરીના સમયે કે નાહવાના સ્થળે અચાનક આવી ચડીને તેઓ સ્ત્રીઓને પૂછી લેતા હતા, “માજી, તમે કેટલાં વર્ષનાં થયાં?” શ્રીમતી ક્લેરા સ્ટર્નબર્ગને વૃદ્ધ સ્ત્રીઓ સાથે અલગ ઝૂંપડીમાં રાખવામાં આવ્યા. એ જ રીતે સાઠ વર્ષના શ્રીમતી લોલા ક્રમહોલ્ઝને પણ શિન્ડલરના જુથથી અલગ તારવીને વૃદ્ધો માટેની બેરેકમાં મૂકી દેવામાં આવ્યાં, જ્યાં તેઓ વહીવટી તંત્રને કોઈ જાતનો ખર્ચમાં ઉતાર્યા વગર જ મૃત્યુ પામવાનાં હતાં. શ્રીમતી હોરોવિત્ઝને લાગેલું, કે તેમની અગીયાર વર્ષની માસુમ પુત્રી નિયુસિયા સ્નાનગૃહમાં થતા નિરીક્ષણમાંથી હેમખેમ પસાર થઈ નહીં શકે! એટલે એમણે નિયુસિયાને એક ખાલી સોના બોઇલરમાં ઘુસાડી દીધી. પરંતુ શિન્ડલરની સ્ત્રીઓ ઉપર નજર રાખવા માટે નિમવામાં આવેલી સોનેરી વાળવાળી એક સુંદર એસએસ સ્ત્રીએ તેમને આમ કરતાં જોઈ લીધાં. એણે ત્યારેને ત્યારે તો એમને પકડ્યાં નહીં! એ સ્ત્રી સૈનિક ફરેલ મગજની મુક્કાબાજ હતી. પાછળથી તેણે શ્રીમતી હોરોવિત્ઝ પાસે લાંચની માંગણી કરી, ત્યારે રેજિનાએ પોતાની પાસે અત્યાર સુધી સંતાડી રાખેલું એક બ્રોચ, નિયુસિયાને બચાવવાના બદલામાં બહુ જ સરળતાથી એ સ્ત્રીને આપી દીધું હતું! એ સિવાયની બીજી એક થોડી જાડી સ્ત્રી-સૈનિક જરા કોમળ સ્વભાવની હતી. રેજિનામાં તેને સજાતિય રસ પડ્યો હોવાથી એ તેની સાથે અંગત સંબંધોની અપેક્ષા રાખતી હતી. મેડીકલ ટીમ હાજરીના સમયે અચાનક જ બેરેકની સામે આવી ચડતી હતી. તેમને જોઈને સ્ત્રીઓ માટીથી ઘસી-ઘસીને પોતાના ચહેરાનો રંગ બદલી નાખતી હતી. આવા એક પરીક્ષણ દરમ્યાન રેજિનાએ પોતાની પુત્રી નિયુસિયાની ઉંચાઈ વધારે બતાવવા માટે, એક મોટા પત્થર પર તેને ઊભી રાખી દીધી હતી. એ સમયે રૂપેરી વાળવાળી મેંગેલ તેની પાસે આવી, અને હળવેથી રેજીનાની પુત્રીની ઊંમર પૂછેલી, અને ખોટી ઊંમર બતાવવા બદલ તેના પેટમાં એક મુક્કો જમાવી દીધો હતો. આ રીતે બેવડ વળીને નીચે પડી જતી સ્ત્રીઓ માટે છાવણીમાં એક જ નીયમ હતો! સ્ત્રીઓની છાવણીની સીમા સુધી ઊંચકીને લઈ જઈને સૈનિકો તેને વીજળીના તારની વાડ પર ફેંકી દેતા હતા! રેજિનાને ઊંચકીને સૈનિકો હજુ અડધે રસ્તે જ પહોંચ્યા હતા, ત્યાં ભાનમાં આવી ગયેલી રેજિનાએ પોતાને વાડ પર ન નાખી દેવા આજીજી કરી. ચોકીદારોએ તેને છોડી દેતાં ધીમે-ધીમે ચાલતાં પોતાની કતારમાં આવીને એણે જોયું, તો તેની ડરી ગયેલી નાજુક પુત્રી પત્થરોના ઢગલા વચ્ચે પડી હતી!